Голям воден бик
Големият воден бик (Botaurus stellaris) е птица от семейство Чаплови. Среща се и в България.

Физически характеристики 
Окраската на тялото на големия воден бик е охренокафява с по-тъмни петна и черти. Коремът е по-светъл. Горната страна на главата и перата между очите и клюна са чернокафяви. Няма полов диморфизъм. Младите екземпляри имат по-светло оперение, изпъстрено с бели петна и черти.

Разпространение 
Големият воден бик е прелетна птица. Долита през март и отлита през септември – октомври. Зимува в Средиземноморието. Отделни екземпляри остават в България (Драгоманско блато, Алдомировското блато). Среща се в равнините. Обитава блата с бавно течаща или застояла вода, гъсто обрасли с блатна растителност и крайбрежни храсти, брегове и разливи на реки, езера и други водни площи.

Начин на живот и хранене 
Големият воден бик е нощна птица. През деня се крие в гъстата блатна растителност и излиза да търси храната си след залез. При наближаване на неприятел застава неподвижно сред тръстиката, повдига високо тялото си нагоре и опъва дългата си шия. Тогава се слива с цвета на тръстиката и трудно се забелязва.
Големият воден бик търси храната си във водата. Храни се с риба, жаби, попови лъжички, охлюви и ракообрзни. Понякога използва за храна мишки, особено малки на водни плъхове, които лови по бреговете. Напада и малки недобре летящи блатни птици.

Размножаване 
Размножителният период започва през април. Тогава мъжкият издава звуци, наподобяващи мучене на бик. Гнездото си прави върху изсъхнала тръстика или шавар сред водата. Отвътре го застила с листа. Снася 5 – 6 зеленикавокафяви яйца, които женската мъти 21 – 23 дни. При изхранването на малките взема участие и мъжкият. След отглеждане на малките семейството се разпада.

Снимки 
 Снимки на голям воден бик от България

Източници 

Големи водни бикове
Фауна на Палеарктика